ዳይሬክተር ማሕበር ደቂ ኣንስትዮ ሰብ ሞያ ሕጊ ኢትዮጵያ ሜሮን ኣረጋዉ፡ ትኹረት ዝዉሕዶም ተመሳሰልቲ በደላት ቑጽሮም ይዛይድ ከምዘሎ ትሕብር። "እዚ ኣብ ልዕሊ ጫልቱ ዝተፈጸመ ገበን፡ ኣብ ሓንቲ ህጻን ጥራሕ ዘይኮነ ብዙሓት ህጻናትን ደቂ ኣንስትዮን ብዚ መገዲ እናሓለፉ ህይወቶም ይጠፍእ'ዩ ዘሎ። ጫልቱ ህይወታ ሓሊፉ ኣሎ፡ ካልኦት ናይ ሰለስተን ሽዱሽተ ወርሕን ህጻናት ዓመጽ በጺሑወን ጉዳዮም እናርኣና ኢና" ትብል። በዓልቲ ሞያ ሕጊ ሜሮን ትቕጽል። "ኣብ ጎኒ ጫልቱ ደቂሳ ሰብኣያ ኣሲድ ዝደፍአላ ተሓካሚት'ዉን ነይራ። ኣብ ማእኸል ኣደባባይ ኣዲስ ኣበባ ዝተደፈረት ጉዳይ ሓንቲ ጓል ኣንስተይቲ'ዉን ንርኢ ኢና ዘለና። ስለዝኾነ ሕዚ ብዛዕባ ጫልቱ እንትንዛረብ፡ ብዛዕባ ብዙሓት ህጻናትን ደቂ ኣንስትዮን ኢና ንዛረብ ዘለና። ሎሚ ብሓደ ክልተ ፍጻሜታት ጠጠዉ ዝብል ኣይኮነን። ከም ሃገር እንታይ ክሳብዘ እፍጠር ኢና ንጽበ ዘለና?
